Document ID: 32004R1417

KOMISIJAS REGULA (EK) Nr. 1417/2004
(2004. gada 29. jūlijs)
par uzraudzības pasākumiem attiecībā uz atsevišķu Sīrijas Arābu Republikas izcelsmes tekstilizstrādājumu importu
EIROPAS KOPIENU KOMISIJA,
ņemot vērā Līgumu par Eiropas Kopienas izveidošanu,
ņemot vērā 1994. gada 7. marta Padomes Regulu (EK) Nr. 517/94 par vienotiem noteikumiem tekstilizstrādājumu importam no noteiktām trešām valstīm, uz kurām neattiecas divpusēji līgumi, protokoli vai cita kārtība, vai citi konkrēti Kopienas importa noteikumi (1), un it sevišķi tās 11. panta 1. punkta b) apakšpunktu,
tā kā:
(1)
2002. gada 15. novembra Komisijas Regula (EK) Nr. 2040/2002 par uzraudzības pasākumiem attiecībā uz atsevišķu Sīrijas Arābu Republikas izcelsmes tekstilizstrādājumu importu (2) izbeidzas 2004. gada 17. maijā.
(2)
Atsevišķu Sīrijas tekstilizstrādājumu importa uzraudzība pēdējo astoņpadsmit mēnešu laikā ir pierādījusi, ka Sīrijas Arābu Republikas (“Sīrijas”) izcelsmes 1. kategorijas ļoti zemas cenas kokvilnas diegu imports, kā rezultātā imports pieaudzis no gandrīz nulles 1996. gadā līdz 10 % no Kopienas importa 2000. gadā, ir stabilizējies pirmo uzraudzības gadu laikā. Tomēr 2003. gadā ir novērots turpmāks pieaugums: 2003. gadā importa apjoms palielinājies par 39,8 %, salīdzinot ar 2002. gadu, un vērtība palielinājusies par 26,1 %. Saskaņā ar jaunākajiem datiem, 2004. gadā šī tendence turpinās, jo 2004. gada janvārī importa apjoms ir dubultojies, salīdzinot ar to pašu mēnesi 2003. gadā.
(3)
2001. un 2002. gadā veiktā Komisijas izmeklēšana ir parādījusi, ka Sīrijas ražošanas jauda un vienlaikus tās eksporta realizācija Kopienā ir saistīta ar kokvilnas diegu ražošanas jaudu palielināšanu Sīrijā. Tā ir vērsta gandrīz vienīgi uz eksportu, koncentrējoties galvenokārt uz kopienas tirgu. Turpmāks jaudas palielinājums, kas šķiet noticis kopš tā laika, šķietami ir par iemeslu Sīrijas eksporta uz Kopienu pieplūdumam 2003. gadā.
(4)
Tādējādi Sīrijas eksporta apjoma agrākā stabilitāte šķiet izzudusi, un eksports ir kļuvis daudz nozīmīgāks. Sīrijas vidējās cenas eksportam uz Kopienu turpina samazināties, un tās ir vienas no zemākajām importa cenām Kopienā.
(5)
Līdz šim veiktās izmeklēšanas rezultāti norāda uz iespējamu turpmāku cenu samazinājumu un tam sekojošu iespējamu šāda eksporta pieaugumu uz Kopienu sakarā ar to, ka 2002. gada vidū Sīrija uzstādījusi jaunas kokvilnas diegu ražošanas jaudas. Tomēr uz visiem galvenajiem Kopienas kokvilnas diegu piegādātājiem attiecas kvotas vai importa licences, izņemot Ēģipti kopš 2004. gada 1. janvāra un Muitas savienības partneri Turciju.
(6)
Tātad nepieciešams cieši novērot Sīrijas izcelsmes 1. kategorijas kokvilnas diegu importu uz Kopienu. Tādēļ ir jāatjauno uzraudzības mehānisms, kas ieviests ar Komisijas Regulu (EK) Nr. 956/2001 (3). Attiecīgi, no Sīrijas ievestajiem kokvilnas diegu izstrādājumiem, kas tiek laisti brīvā apgrozībā, jāpiemēro uzraudzības mehānisms un prasība par Regulas (EK) Nr. 517/94 14. pantā noteiktā importa dokumenta uzrādīšanu.
(7)
Šajā Regulā noteiktie pasākumi atbilst komitejas atzinumam, kas sniegts Regulā (EK) Nr. 517/94,
IR PIEŅĒMUSI ŠO REGULU.
1. pants
Sīrijas Arābu Republikas izcelsmes 1. kategorijas kokvilnas diegu importam, kas paredzēts brīvai apgrozībai Kopienā, tiek noteikta iepriekšēja Kopienas uzraudzība.
2. pants
Šī Regula stājas spēkā nākošajā dienā pēc tās publicēšanas Eiropas Savienības Oficiālajā Vēstnesī.
Tā ir spēkā līdz 2004. gada 31. decembrim.
Šī regula uzliek saistības kopumā un tieši attiecas uz visām dalībvalstīm.
Briselē, 2004. gada 29. jūlijā

Labels: 1
3
18